“A művészet úgy ahogy van, betegség, s csupán az interpretáció képes

meggyógyítani”

/A Medicinális Hermeneutika nevű orosz művészcsoport statementje/

Úgy gondolom, a XXI. századra már nem kérdés, hogy a művészet művelői a

tudományterületekhez hasonlóan nemcsak technológiai értelemben fókuszálnak

saját fejlődéstörténetükre. A művészek régóta próbálják értelmezni a sokak által

“csak” ösztönösnek tekintett alkotásmódokat, s kutatni a művek létrehozására

ösztönző körülményeket és a kreatív gyakorlatuk tapasztalatából eredő

összefüggéseket. A művészi alkotás történetében mindezek a információk voltak

hivatva feltárni önmaguk és társaik számára a már bejárt és a még bejárható utakat.

A közösségi művészet territóriumába sorolható képzőművészeti akcióim

interdiszciplináris megközelítésű elemzése és értelmezése során gyakran merült fel

bennem az a kérdés, hogy a művészeti produktum létrejöttét miképpen

befolyásolhatja az alkotásban résztvevő egyének motivációja, az alkotói párosok

vagy a nagyobb létszámú művészcsoportok csoporttudata, kreativitása, az

együttműködés körülményeinek összefüggései. Ezen értekezésben kísérletet teszek

arra, hogy jónéhány kortárs művészcsoport munkájában érzékelt és a saját

tevékenységemben megtapasztalt alkotási metódusokat e produktumok révén

vizsgálat tárgyává tegyem, megfigyelve azok létrejöttét és működését az egyén és a

csoport interaktív viszonyrendszerének tükrében. Szerencsémre mindezekhez

segítségemre van egy saját “kutatási terep” és kísérleti műhely, az általam létrehozott

és nyolc éve működtetett, csoportként is funkcionáló művészeti projekt a VINYL

(Vizuális Nevelés Labor Nyíregyháza), mely néhány munkájának bemutatása része

eme disszertációnak. A téma határainak kijelölésében meghatározó az alapállásom,

miszerint a kortárs képzőművészeti szcénába pedagógiai és pszichológiai

irányultsággal érkeztem, így a művészeti produktum létrejöttének vagyis az alkotás

folyamatának a kérdését is főként ebből a kvázi oppozícióból vizsgáltam mindig, s

vontam be a saját művészi gyakorlatomba.

Nem véletlen tehát, hogy e bevezetést követő első nagy részben az

interdiszciplinaritás jegyében érintem az egyéni és közösségi alkotás kreativitással

összefüggő vonatkozásait és fogalmait, a csoportlélektan, a csoportkohézió néhány

feltétlenül idetartozó kérdését, melyek szociálpszichológiai összefüggései a

csoportban (jelen esetben a különböző struktúrájú alkotói közösségekben) alkotó

egyén szempontjából érdekesek. Később egy szubjektív válogatásban konkrét

nemzetközi és hazai művészeti akcióknak és a saját projektek tapasztalatainak

elemzésével illusztrálom illetve alátámasztom ezeket a felvetéseket.

Vizsgálom az egyéni alkotói tudat átalakulását a művészi öndefiníció történeti

kontextusba helyezésével. Alapvetően érdekel az elitista teremtő hérosz és a beuys-i

antropológiai művészetfogalom alkotói definícióinak ellentéte, az alkotói

csoportmechanizmus működésének fizikai határa, a csoportalakítás és

csoportfeloszlás törvényszerűsége.

A dolgozatban kitérek az önelrejtés (alterego) mint alkotói módszer megjelenésének

a névváltoztatás, névcsere, személyiség- és identitásváltás művészettörténeti

példáira. Az alkotói motivációk (önmagát az alkotót is definiáló művészetfogalmak)

művészetpszichológiai és művészetfilozófiai elemzésével paralel szándékozom az

okok feltárása mellett a kortárs képzőművészet expanzivitásának jegyében a

közelmúlt néhány eseményét is megjelölni. Sok apró elágazással ugyan, de fő

irányként az alkotás gyakorlatát az egyén és a közösség, az autonóm művész és a

közönség kapcsolatában kívánom megmutatni. Célom, felvázolni azokat a

paradigmaváltást eredményező jelenségeket, melyek a képzőművészet és

közönsége közötti kapcsolatban is tetten érhető változásokat generálták, s új műfajok

megteremtőinek bizonyultak.

2. Alkotásmetodikai attitűdök paradigmaváltása

“Én úgyis a térdemmel gondolkodom!” Joseph Beuys1

Meghökkentő, s talán vicces gondolatnak hangzik a fenti megállapítás, mely a XX.

század második felének egyik legjelentősebb művészegyéniségétől, Joseph Beuystól

származik. Valójában a megmerevedett művészeti és gondolkodási sémák

kérdőre vonását érhetjük tetten ebben a közönséges levelezőlapra írt mondatban.

Többféle olvasata is lehetséges ennek a beuys-i idézetnek, egyrészt az alkotási

1 Ez a mondat Joseph Beuys-nak a sokszorozványáról (multiple) való, amiben a művész

alapképességeként feltételezett intuíciót a Goethe-i értelemben vett „szemléletes ítél őerőt" mint a

gondolkodás magasabb formáját, kellő humorral, s nem utolsó sorban a meghökkentésráébresztés

szándékával nem az agyhoz, hanem a térdhez rendelte hozzá.

sémáknak, másrészt a műolvasási sémáknak a megszokottól eltérő értelmezése.

Vizsgálódásom tárgyában most az előbbi válik érdekessé, hiszen előfordulhat, hogy

egy mű alkotási és értelmezési gyakorlatának struktúrája nagyon hasonló felépítést

mutat, s sokszor közel azonos képlet szerint fejthető meg. A szokatlan

kérdésfelvetések szokatlan válaszokat generálnak, s alapjában véve a divergens

gondolkodás2 szinonimájaként tekint rájuk a pszichológia és a pedagógia

tudománya. Tapasztalatom szerint - a megszokottól eltérő és különös helyzet vagy

körülmény egy műalkotás létrehozásában és az azzal való kommunikációnak a

viszonyrendszerében is hasonlóan működik. Izgalmas folyamat megy végbe, mely az

újszerűség, az addig nem tapasztalt helyzet átélését adhatja az abban

résztvevőknek. Ha már e kérdéskörhöz tartozó fogalmakat említünk, akkor

önkéntelenül eszünkbe juthat az innováció fogalma, mely a művészettörténet-elmélet

szempontjából is releváns kérdés. Alkotásmetodikai szempontból az újszerűség

kérdése így vagy úgy jelen van körülbelül a reneszánsz óta, de meghatározó tétellé

Böhringer (1995) szerint a modern kor nagyipari művészetében már egy új fogalom,

az innováció alapállásaként vált. De mielőtt művészetelméleti szemszögből

vizsgálnánk a témát, nézzük meg magának az alkotó újításnak a fogalmát az

interdiszciplinaritás alapvetésével.

Az alkotás tudománya

A legrégibb próbálkozás az alkotó tevékenység módszereinek tudománya

tekintetében az ógörögökhöz köthető, akik a heurisztika nevű ismeretkör

létrehozásával kísérleteztek, de az eszme felmutatásán túl annak kidolgozásáig már

nem jutottak. Később egy magyar származású svájci matematikus Pólya György

(1965) említi meg újra ezt a fogalmat3, s más formájában az észak-amerikai

kreativitás kutatások pszichológiai ismérvében köszön vissza a “Trial and Error” -

“vakpróbálkozás” terminusához kapcsolhatóan, de fenntartásokat is megfogalmazva

2 (lat. 'széttartó'): a kreativitáshoz kapcsolódó fogalom (Guilford), mely "szabálytalan", nem

szokványos, eredeti gondolkodásmódot jelöl. A divergens gondolkodású ember számára nincs

egyetlen "jó" válasz, fantáziája és alkotóképessége segítségével lehetséges válaszok egész sorát

produkálja. Képes látszólag egymástól független, össze nem tartozó elemek között kapcsolatot

felfedezni, s így minőségileg valami újat teremteni.

http://www.kislexikon.hu/divergens_gondolkodas.html 2011.07.03.

3 A matematikai heurisztika az új igazságok módszeres fölfedezésének művészete, az a folyamat,

amelynek során nem szigorúan szabatos logikai következtetéssel jutunk el a premisszáktól a

konklúzióig, ám az eredmény helyes lesz. Másképpen: az egyértelmű algoritmusok helyett

próbálkozásokkal, korábban megszerzett tapasztalatok felhasználásával működő feladatmegoldási

módszer. A mesterségesintelligencia-kutatásban a szónak ennél szűkebb, precízen definiálható

értelme van. (Lásd.: Pólya György: A problémamegoldás iskolája I.II. 1965.)

vele szemben. Ez a problémamegoldási eljárás akkor jelenik meg, amikor az alany

önmaga számára áttekinthetetlen helyzetbe kerül, amit mindenképpen meg kell

oldania, s különböző megoldási metódusokkal kísérletezik, valószínűségi alapon

generálja reakcióit, mintegy szisztematikus programot hajt végre, s egyszer csak

véletlenül rálel a megoldásra és megszabadul a problémától. A heurisztika hívei a

szisztematikus próbálgatások végtelen lehetőségét, s idejét, vagyis a megoldáshoz

való eljutás variációinak felfoghatatlan sorozatát kifogásolták e modellben, miközben

maga a heurisztika is pusztán formalizált alapokon az egyéni problémamegoldással

foglalkozik. Herbert Simon4 komputerekkel modellezte az emberi gondolkodás

heurisztikus elemeit, mely ha eredményében azonosságot is mutat a modellezett

folyamattal, nem bizonyító erejű, hiszen semmit sem állít a modellezett valóságról.

Sikertelenség esetén arról ad pontos adatokat miként nem működik a valóság,

hiszen a modellezésről tudható, hogy egy eredményhez többféle úton is el lehet jutni,

nincs kizárólagos képlet. Simon kísérletei rendkívül látványosak, de az emberi

alkotás folyamatának mechanikusan leképezhető modelljeként nem érvényesek. Az

emberi alkotóképesség ebben a kontextusban a szisztematikus programok

lerövidítésének adottsága, mely a tehetség mértékével egyenesen arányos írja

minderről Magyari Beck István (1997).

Az alkotómunka egy másik interdiszciplináris kutatásának a kísérlete Joseph

Schumpeter-hez5 (1934) köthető, aki az innováció fogalmából az innovatika

elnevezést alakította ki, melyet főleg közgazdasági értelemben használt, s főként a

közgazdaságtan keretein belül értelmeznek, de megtermékenyítette a

társadalomtudányok más mezőinek fogalomhasználatát is. Innen eredeztethető az

újnak a fejlődés és a haladás megfelelőjeként való értelmezése, egyfajta innovációs

kényszer, melyben egyrészt az innovációt a tudományos-technikai fejlődés

kényszeríti ki, nyomást gyakorolva a fogyasztókra és a produktumot előállítókra. Ezt

nevezzük technology push innovation-nak. Másrészt a társadalmi szükségletekre

vezethető vissza az újdonság iránti igény, ami demand pull innovation néven ismert.

4 Simon úttörő volt a mesterséges intelligencia felfedezésében, az Allen Newell-lel közösen

létrehozott Logikus Teória Szerkezet megépítésével (1956), és az Általános Problémamegoldó

Gép (GPS) (1957) megalkotásával.

Az 1960-as évek elején egy papíralapú választ írt, hogy bebizonyítsa Ulric Neisser

pszichológusnak, hogy a gépek alkalmasak lehetnek arra, hogy utánozzák a „hideg észleléseket”,

olyan folyamatokat pl. mint az érvelés, tervezés, döntés. De nem tudják majd utánozni az ún.

„meleg észleléseket”, mint pl. vágy, érzés, fájdalom stb. Simon ezen írását 1967-ben adták ki.

Simont az is érdekelte, hogy az emberek hogyan tanulnak. Edward Feingenbaummal közösen

megalkotta az első tanulási teóriát, hogy hogyan lehet a tanulást számítógépes programként

megvalósítani.

5 Lásd még.: Joseph Schumpeter: A gazdasági fejlődés elmélete. Ford. Bauer Tamás. KJK, Budapest,

1980.

És hát nem vitatkozhatunk azzal a megállapítással sem, hogy “nincs kultúra vagy

civilizáció, mely ne lenne teljes egészében gazdasági rendszer”6, így ez a fogalmi

áthallás nem véletlen a művészetipar alkotás struktúrájában sem.

Az alkotás területén belüli innovációs kényszer fogalma fellelhető a gazdasági

rendszerbe mára rendkívül mélyen beágyazott képzőművészetben is, amely a

szelektálás igényével, az érték-értéktelen fogalompár társadalmi értelmezéseként is

megjelent. Minden eddigi kultúrában problémát jelentett az, hogy túl sok mű született,

és mindig is ki kellett dolgozni valami szelekciós rendszert, hogy külön lehessen

választani a megőrzésre érdemes dolgokat a szemétbe valóktól.

Boris Groys szerint a képzőművészetben a történelem során két nagy cenzurális

rendszer jelent meg: az egyik a minőségi cenzúra, amely szerint azt kell megőrizni,

ami a kanonikus művek színvonalát eléri, a többi mehet a szemétbe. Ez egészen a

modernizmusig több-kevesebb sikerrel funkcionált, a 19. század második felétől – az

impresszionisták fellépésétől kezdve – viszont többé már nem bizonyult

hatékonynak. Erre kitalálták az új cenzurális rendszert, az innovációs cenzúrát. Ez a

minőségi cenzúra ellentéte. A modernizmus azt mondja, hogy azt kell, azt érdemes

megőrizni, ami új, ami különbözik a régitől. Míg a minőségi cenzúránál a kanonikus

művekhez való hasonulás volt a fontos, addig az innovációs cenzúra esetében a

kanonikus művektől való eltérés lett a kritérium. Körülbelül a hatvanas évekre az

innovációs cenzúra rendszere is csődöt mondott, mert túl sok innovatív mű született.

Ebben jelentős szerepe lehetett az új reprodukciós technikáknak.7

Erre az időszakra erősödik fel annak a hegeli profétikus kijelentésnek8 a

beteljesedéséhez fűződő gondolat, mely a művészet végéről szól, s melyet Gianni

Vattimo (1980) torinói filozófus professzor Arnold Gehlen után a post-historie

(történelem utáni) korszaknak nevez. Arra következtetésre jut, hogy az alkotásban az

új hajszolása paradox módon pont az új körül létrejött értékrendszer felbomlásához

vezet. Az újat aposztrofáló korszak hőse a kiemelkedő és kivételes tehetségű zseni,

6 Magyari Beck István: Kreatológiai vázlatok. Aula Kiadó, Budapest, 1997. 25.

7 „Számítógéppel könnyen generálhatunk apró eltéréseket, és máris új dolog születik. Ám amikor

ilyen könnyű újat csinálni, akkor ez is devalválódik. /…/ És bár az innovatív modern művészetről

mindenki azt mondta, hogy ez a szabadság kiteljesedése, Groys szerint a legsúlyosabb rabságról

van szó – rabság volt az, hogy mindig újat kell csinálni.” Művészet és reklám. Sebők Zoltán

esszéíróval beszélget Horváth György és Sinkovics Ede, Balkon 98/5. 13.

8 Hegel Esztétikái előadásaihoz írt előszavában (vagyis 1827-28 körül) kifejti, hogy a művészet már

megvalósította a lehetőségeit, és azzal párhuzamosan, ahogy a Szellem is bejárja az

önmegismerés aktusain át a történelmi kiteljesedés útját, a művészet számára sem maradhat más

hátra, minthogy lezárja a saját fejlődését, és tudománnyá váljék, hogy végre analitikusan is

megismerje önmagát. Hegel, Georg Wilhelm Friedrich: Esztétika (rövidített változat Tandori Dezső

fordításában, az idézett előszót lásd e kötet 6-10 oldalán). Gondolat, Budapest, 1979

az újdonság „beszállítója”, akinek tevékenysége egyre anakronisztikusabb a

huszadik század szociális utópiáinak tükrében, ahogy Walter Benjamin utal erre még

egy a 30-as években megjelent tanulmányában9. A zseni által alkotott mű egyszeri és

megismételhetetlen, sajátos aura lengi körül, míg a modern kor reprodukciós

technikái a művészet demokratizálásában és szociális aktussá válásában

játszhatnak majd fontos szerepet – véli kissé utópisztikusan Benjamin. Mindezek

tükrében a zsenikérdés is okafogyottá válik, s a mindenki számára elérhető

kreativitás lesz a modern kor kulcsfogalma.

1981-ben Berlinben ENDART néven jött létre egy a művészet perifériájáról származó

underground csoport, mely önálló galériát is működtetett. Anyaghasználatukban

kifejezetten a silány és értéktelen objekt-hulladék volt a meghatározó,

kifejezésmódjukban is a kulturális szemét, a pornográfia, az obszcén és vulgárpolitikum,

melyek az újdonságkeresés végpontjaként is meghatározhatóan mintha a

művészet feltalálása előtti barbár időkről tudósítottak volna. (1. kép) Megjelenésük, s

a kölni művészeti vásáron való szereplésük és sikerük a marginális kreatív energiák

létjogosultságát és a művészeti diskurzus végleges paradigmaváltását is jelezték.
